Peter Kerekes

Peter Kerekes (* 3. apríl 1973, Košice) je slovenský dokumentarista, režisér, scenárista a producent. Vo svojich filmoch skúma rôzne oblasti ľudského života.

Život a tvorba 
Peter Kerekes sa narodil v Košiciach. Absolvoval štúdium na Vysokej škole múzických umení, odbor dokumentárnej réžie v Bratislave (19911998). Svoje magisterské štúdium ukončil v roku 1998. O rok neskôr začal na škole pôsobiť ako doktorand a od roku 2003 na nej začal učiť ako pedagóg.

Peter Kerekes sa venuje predovšetkým dokumentárnej tvorbe. Svoje prvé filmy natočil už počas štúdia na škole. Jeho režijným debutom bola 16-minútová snímka Človek o knihe, kniha o človeku, ktorú produkovala Slovenská televízia. V roku 1996 natočil ďalší 16-minútový film Jozsef Balog, Príbenník v produkcii VŠMU.

Tretí, 50-minútový film, natočený v koprodukcii spoločnosti ARS Media, Slovenskej a Českej televízie Ladomírske morytáty a legendy (1998) zachytáva subjektívne spomienky obyvateľov obce Ladomirová. Pravdy o minulosti niet, je to len ľudská myseľ, ktorá zo skutočnosti robí morytáty – krvavé poučné príbehy a legendy.

Do kinodistribúcie vstúpil až v poradí šiestym filmom 66 sezón (2003). Ide o dlhometrážny dokument, ktorý zachytávala 66 sezón Starej plavárne v Košiciach. Príbeh dejín plavárne – miesta ľudských stretnutí – rámcujú obrazové spomienky režiséra na svojho starého otca. Nostalgický nádych snímky obohacuje aj rozprávanie režisérovej starej mamy. Režisér si napísal k tomuto filmu aj scenár. Kameramanom bol Martin Kollár. Hudbu skomponoval Marek Piaček, žiak Iľju Zelienku. Snímka 66 sezón je režisérovým dlhometrážnym ako i producentským debutom.

V roku 2004 a 2005 nasledovali snímky Helpers a Pomník, ktorý nebol ako súčasť väčších celkov. Dokument Helpers je epizódou medzinárodného projektu Cez hranice Über die Grenze – Fünf Ansichten von Nachbarn, v ktorej sa piati režiséri pokúsili zobraziť skúsenosti nových členov Európskej únie, najmä vo vzťahu k starému členskému štátu – k Rakúsku. Dokument Pomník, ktorý nebol je zasa súčasťou 10-dielneho projektu Pomníky – staronová tvár Európy, ktorý vznikal po pripojení nových štátov do Európskej únie. Každý diel predstavuje jednotlivú krajinu prostredníctvom príbehu pomníka. Slovenský dokument rozpráva príbeh o makete pomníka partizánom, ktorú kedysi filmári zabudli rozobrať a tak sa maketa postupne stala skutočnou spomienkou na hrdinstvo bojovníkov.

V roku 2008 dokončil Kerekéš druhý dlhometrážny dokument Ako sa varia dejiny, ktorého hrdinami sú vojenskí kuchári z rôznych kútov Európy. Film získal Zvláštnu cenu poroty na MF dokumentárnych filmov Hot Docs Toronto. 

Po tomto filme sa Kerekes začal vrátil k televíznej tvorbe v seriáli Českej televízie Co by bylo kdyby (2010) a Zamatoví teroristi (2013).  Film Zamatoví teroristi mapuje teroristické aktivity jednotlivcov v normalizačnom Československu. Myšlienky týchto ľudí ostali často nezrealizované, ale napriek tomu vytvorili osamelé hrdinské výkriky v homogénnej sivej mase občanov. Kerekes rozohráva otázku morálky, zmyslu a iracionality terorizmu v dnešnom svete.

Dokumentárna snímka Svadba a rozvod z rozumu (2013) vznikla v rámci česko-slovenského koprodukčného projektu Colnica. Cyklus Colnica/Celnica je prvým spoločným vysielaním RTVS a Českej televízie. Program vznikol pri príležitosti 20 rokov existencie samostatných štátov.

Kerekesovým posledným dokumentom je BATAstories (český názov: Baťa, první globalista), ktorý vznikol v koprodukcii Českej televízie a francúzsko-nemeckej televíznej  stanice ARTE v roku 2018. V dokumente je nielen predstavená osobnosť českého podnikateľa Tomáša Baťu, ale na podklade výpovedí bývalých zamestnancov jeho fabrík a zobrazenia života súčasných obuvníkov na štyroch kontinentoch sú priblížené aj jeho názory a hodnoty, spájajúce v sebe silný individualizmus, dravé kapitalistické podnikanie a zároveň silné sociálne cítenie.

Dokumentárna filmografia 
 2018 - BATAstories (český názov: Baťa, první globalista)
 2015 - Herec: Ivan Mistrík
 2013 – Svadba a rozvod z rozumu v rámci Colnica (TV relácia)
 2011 – Zamatoví teroristi (TV film)
 2010 – Čo by keby (TV seriál)
 2009 – Brno 1969 (TV film)
 2008 – Ako sa varia dejiny
 2005 – Pomník, ktorý nebol, v rámci Pomníky – staronová tvář Evropy (TV seriál)
 2004 – Helpers v rámci Über die Grenze – Fünf Ansichten von Nachbarn
 2003 – 66 sezón
 1998 – Ladomírske morytáty a legendy (TV film)
 1996 – Balog Jozsef, Príbenník 66
 1996 – O troch dňoch v Jasovskom kláštore
 1994 – Človek o knihe, kniha o človeku

Ocenenia 
 1996 Cena za najlepší dokument na festivale študentských filmov Áčko v Bratislave  (za filmy Balog Jozsef, Príbenník 66)
 1996 Grand Prix na MFF Mediawave v Győru  (za filmy Balog Jozsef, Príbenník 66)
 1997 Najlepší dokument na Studentfilmtage Potsdam-Babelsberg v roku 1997  (za film O troch dňoch v Jasovskom kláštore)
 2000 Cena UNESCO (Paríž 2000) (za film Ladomirovské morytáty a legendy)
 2000 Grand Prix U.R.T.I. Monte Carlo (2000) (za film Ladomirovské morytáty a legendy)
 1999 Strieborná holubica na festivale dokumentárnych a animovaných filmov v Lipsku (1999) (za film Ladomirovské morytáty a legendy)
 1998 Cena slovenskej filmovej kritiky (1998), Strieborný kľúč na Art Film Feste v Trenčianskych Tepliciach (za film Ladomirovské morytáty a legendy)
 2003 Cena za najlepší stredoeurópsky film na MFDF v Jihlave v roku 2003 (za film 66 sezón)
 2004 Cena za najlepší európsky film na MFF v Syrakusoch (USA 2004) (za film 66 sezón)
 2004 Grand Prix na Mediawave v Maďarsku (2004) (za film 66 sezón)

Referencie 
 SOCHOR, Slavomír. Peter Kerekes: Ten, ktorý prezradí recept na dejiny [online]. moviemania.sk, 2009-01-02, [cit. 2022-03-26]. Dostupné online.
 Filmová databáze s.r.o.. Peter Kerekes [online]. fdb.cz, [cit. 2022-03-26]. Dostupné online. (po česky)
 Ladomírske morytáty a legendy [online]. csfd.sk, [cit. 2022-03-26]. Dostupné online.

Externé odkazy 
 Peter Kerekes na moviemania.sk
 
 

Slovenskí režiséri dokumentárnych filmov
Slovenskí scenáristi dokumentárnych filmov
Slovenskí producenti dokumentárnych filmov
Slovenskí dokumentaristi
Riadni členovia SFTA
Absolventi Vysokej školy múzických umení
Osobnosti z Košíc
Držitelia Slnka v sieti